**Άρθρο 1**

Απαγορεύεται η άσκηση του επαγγέλματος του Ονηγού ή Ημιονηγού στο Τουριστικό  Περίπτερο Δημοτικού Διαμερίσματος Ψυχρού Δήμου Οροπεδίου Λασιθίου για την μεταφορά επισκεπτών στο Σπήλαιο Ψυχρού « ΔΙΚΤΑΙΟ ΑΝΤΡΟ », χωρίς έγκριση της Αστυνομικής Αρχής.

**Άρθρο 2**

Η άδεια  του Ονηγού – Ημιονηγού χορηγείται κατά προτεραιότητα στους κατοίκους και καταγόμενους από την Τοπική Κοινότητα Ψυχρού Δήμου Οροπεδίου Λασιθίου και εν συνέχεια από κατοίκους  των  υπολοίπων Τοπικών Κοινοτήτων του Δήμου Οροπεδίου Λασιθίου. Η άδεια χορηγείται   σε όσους έχουν συμπληρώσει το 18ο έτος της ηλικίας τους και δεν έχουν υπερβεί το 65ο έτος . Μπορεί όμως και σε μικρότερους του 18ου έτους της ηλικίας με συγκατάθεση  των δύο γονέων ή κηδεμόνων ή επιτρόπων  εφόσον έχουν υπερβεί το 16ο έτος  καθώς και σε   αυτούς που έχουν συμπληρώσει το 65ο έτος  εάν προσκομίσουν Πιστοποιητικό Γιατρού ότι είναι υγιείς και είναι σε θέση να εξασκήσουν το επάγγελμα του Ονηγού- Ημιονηγού *(και εφ’ όσων έχουν προηγούμενη εμπειρία ονηλάτη στον χώρο του Ψυχρού).*

Αυτοί που ενδιαφέρονται για να αποκτήσουν την σχετική άδεια πρέπει να καταθέσουν στην Αστυνομική Αρχή   τα παρακάτω δικαιολογητικά

**Α.** Αίτηση με όλα τα στοιχεία ταυτότητος.

**Β.** Υπεύθυνη Δήλωση Ν . 1599/1986 στην οποία να δηλώνουν :

1. την Οικογενειακή και Οικονομική κατάσταση τους.
2. ότι το ζώο είναι δικό του (σε περίπτωση που ο ενδιαφερόμενος δεν είναι κάτοχος ζώου να προσκομίσει παραχωρητήριο ζώου, επικυρωμένο )
3. να δηλώνει ότι έχει την ικανότητα και γνώση να προσφέρει υπηρεσίες ονηλάτου.
4. εφ’ όσον είναι κάτοχος του ζώου είναι υποχρεωμένος να τηρεί τις διατάξεις για την υγιεινή του ζώου (Σε περίπτωση που ο κάτοχος του ζώου είναι πρόσωπο διαφορετικό από τον αιτούντα υποβάλλεται Υπεύθυνη Δήλωση Ν. 1599/1986 όπως ισχύει , από τον κάτοχο του ζώου περί της κατοχής και υγιεινής του ζώου)

**Γ.** Απόσπασμα Ποινικού Μητρώου.

**Δ.** Πιστοποιητικά γιατρών  (παθολόγος – καρδιολόγος- ψυχολόγος)  ότι ο ενδιαφερόμενος είναι υγιής και ικανός για την άσκηση του επαγγέλματος του Ονηγού – Ημιονηγού.

**Ε.** Πιστοποιητικό της Κτηνιατρικής Υπηρεσίας ότι το χρησιμοποιούμενο ζώο( όνος – ημίονος ) είναι υγιές, δεν έχει επικίνδυνα ελαττώματα και κρίνεται κατάλληλο για την μεταφορά προσώπων.

**Ζ.** Βεβαίωση Συλλόγου Ονηλατών Ψυχρού   «το Δικταίο Άντρο» ότι είναι μέλος και τακτοποιημένος οικονομικά.

**Η.** Δύο πρόσφατες φωτογραφίες έγχρωμες.

**Θ.** Βεβαίωση Συλλόγου ότι ο επιβάτης – ονηλάτης έχει ασφαλιστική κάλυψη σε περίπτωση     ατυχήματος σε υπαιτιότητα του ζώου.

***Ι.*** *Αντίγραφο πρόσφατου εκκαθαριστικού σημειώματος.*

Οι άδειες Ονηγού – Ημιονηγού ισχύουν για ένα χρόνο και ανανεώνονται με την διαδικασία του άρθρου 2 της παρούσας.

**Άρθρο 3**

Η Δημοτική Κοινότητα Ψυχρού με απόφαση του Συμβουλίου της καθορίζει στα όρια της εδαφικής της περιφέρειας :

1. Τον μέγιστο αριθμό των ετήσιων χορηγούμενων αδειών.
2. Τους χώρους στάθμευσης των ζώων (αφετηρίες) οι οποίοι  θα είναι από θέμα υγιεινής και προστασίας καταλληλότεροι σύμφωνα με τις ισχύουσες υγειονομικές  διατάξεις.
3. Την ένδυση (στολή–υπόδηση)  των ονηλατών σύμφωνα με την παράδοση του Ψυχρού.
4. Τις διαδρομές που θα ακολουθούν οι ονηλάτες διερχόμενοι από την εδαφική περιφέρεια της Δημοτικής Κοινότητας Ψυχρού.

**Άρθρο 4**

Οι ονηγοί –ημιονηγοί υποχρεούται να τηρούν οπωσδήποτε σειρά προτεραιότητας στον χώρο σταθμεύσεως, οι οποίοι θα παραλαμβάνουν και θα παραδίδουν  τον πελάτη προσεγγίζοντας το ζώο στην ειδική θέση εφίππευσης – αφίππευσης που έχει καθοριστεί από την Δημοτική Κοινότητα Ψυχρού  και να μην απομακρύνονται από το χώρο σταθμεύσεως για αναζήτηση πελατών,  προς αποφυγή θορύβων και αντιδικιών.

Για την ρύθμιση της σειράς προτεραιότητας και την τήρηση της τάξης στο χώρο στάθμευσης πρέπει το Διοικητικό Συμβούλιο του Συλλόγου Ονηλατών Ψυχρού «Δικταίο Άντρο» να εξουσιοδοτήσει αρμόδιο άτομο το οποίο θα γνωρίζει την αγγλική γλώσσα και θα εκτελεί χρέη ταμία  .

Σε περίπτωση μίσθωση του ζώου μετά επιστροφής ο ονηλάτης υποχρεούται να οδηγεί το ζώο σε χώρο αναμονής η οποία έχει καθοριστεί από την Δημοτική Κοινότητα Ψυχρού και ο ίδιος να περιμένει την επιστροφή του πελάτη ημεδαπού – αλλοδαπού στο χώρο αφετηρίας.

**Άρθρο 5**

Ο ταμίας που έχει προσληφθεί  από το Διοικητικό Συμβούλιο του Συλλόγου ονηλατών «Δικταίο Άντρο»  υποχρεούται πριν αναχωρήσουν οι οδηγοί Ημιονηγοί  από το χώρο Στάθμευσης για το Σπήλαιο να εισπράττει την κανονική αμοιβή τους από τους πελάτες, στους οποίους θα χορηγείται διπλότυπη απόδειξη είσπραξης.

Με ευθύνη του Διοικητικού Συμβουλίου καθορίζεται η αποζημίωση ανά διαδρομή και τοποθετείται πινακίδα γραμμένη στην Ελληνική, στην Αγγλική και οποιαδήποτε άλλη γλώσσα κρίνεται απαραίτητο από το Δ.Σ. στην αρχή και στο τέρμα της διαδρομής που να γράφει την νόμιμη τιμή αμοιβής τους.

**Άρθρο 6**

Οι ονηλάτες υποχρεούνται να φέρουν κατά την εκτέλεση της Υπηρεσίας τους στο αριστερό μέρος του στήθους κονκάρδα με το ονοματεπώνυμο τους και τον αύξοντα αριθμό που θα χορηγείται από τον Σύλλογο καθώς και πρόσφατη έγχρωμη φωτογραφία.

**Άρθρο 7**

1. Οι ονηγοί – ημιονηγοί υποχρεούται να οδηγούν τους πελάτες τους μέχρι το χώρο προορισμού του Δικταίου Άντρου που έχει καθοριστεί από το Συμβούλιο  του Δημοτικού Διαμερίσματος Ψυχρού .
2. Υποχρεούται να διατηρούν καθαρά και σε καλή κατάσταση τα σαμάρια των ζώων και να έχουν επιστρωμένο σ’ αυτά καθαρό και καλής εμφάνισης υφαντό (κιλίμι).
3. Πρέπει να είναι ξυρισμένοι, να έχουν γυαλισμένα τα παπούτσια τους και γενικά να είναι ντυμένοι με ευπρέπεια.
4. Να συμπεριφέρονται ευγενικά προς τους πελάτες τους κατά την διάρκεια της εργασίας τους.
5. Να οδηγούν πεζοί τα ζώα τους κατά τον χρόνο της μεταφοράς των πελατών και να βρίσκονται πλάγια και δεξιά των ζώων με τα χαλινάρια στα χέρια προς αποφυγή ατυχήματος.
6. Το Διοικητικό Συμβούλιο του Συλλόγου Ονηλατών Ψυχρού «Δικταίο Άντρο», είναι υπεύθυνο να ορίζει σε καθημερινή βάση ένα ονηγό – ημιονηγό ο οποίος τόσο κατά την διάρκεια όσο και μετά το πέρας της εργασίας τους,  θα μεριμνεί για την άμεση απομάκρυνση των ακαθαρσιών των ζώων από τους χώρους στάθμευσης και από την διαδρομή αυτών καθώς και την μεταφορά των ακαθαρσιών από το Σπήλαιο του Δικταίου Άντρου.

**Άρθρο 8**

Απαγορεύεται ρητά:

1. Η χρησιμοποίηση για εργασία ζώων ασθενών ή όσα έχουν πληγεί σε διάφορα μέρη του σώματός τους.
2. Η μαστίγωση των ζώων και τα λακτίσματα σε διάφορα μέρη του Σώματος
3. Η συνοδεία δύο (2) ή περισσοτέρων ζώων από τον ίδιο οδηγό .
4. Η ξενάγηση επισκεπτών μέσα και έξω από το σπήλαιο από τους οδηγούς – ημιιονηγούς.
5. Το κάπνισμα κατά την διάρκεια της υπηρεσίας τους.

**Άρθρο 9**

Οι παραβάτες της παρούσης η οποία ισχύει από της δημοσίευσης της διώκονται από τους  Υπαλλήλους της Δημοτικής Αστυνομίας και της Ελληνικής Αστυνομίας και τιμωρούνται με διοικητικό πρόστιμο το οποίο καθορίζεται σύμφωνα με Διαταγή Α. Δ. Λασιθίου ,   οι  του Ν. 1038/71 περί προστασίας ζώων οι οποίοι θα τιμωρούνται με το άρθρο 8 του παρόντος Νόμου.

Για κάθε παράβαση των ανωτέρω θα αφαιρείται η άδεια οδηγού , ημιονηγού για ένα (01) μήνα και σε περίπτωση υποτροπής οριστικά

*Για οτιδήποτε δεν προβλέπεται δια της παρούσης, προβλέπεται να συνταχθεί κανονισμός του Συλλόγου ονηλατών Ψυχρού «το Δικταίο Άντρο».*